Վայրի նախնիները

«Վայրի նախնիները» (), բրիտանական կատակերգական-արկածային մուլտֆիլմ՝ ստեղծված պլաստիլինային անիմացիայի տեխնիկայով։ Սցենարը գրել են Մարկ Բյորտոնն ու Ջոն Օ’Ֆարելը Նիկ Փարքի պատմվածքի հիման վրա, որը հանդես է եկել որպես մուլտֆիլմի ռեժիսոր։ Բնօրինակում մուլտֆիլմի հերոսներին հնչյունավորել են Թոմ Հիդելսթոնը, Էդի Ռեդմեյնը, Մեյսի Ուիլյամսն ու Թիմոթի Սփոլը։

Մուլտֆիլմը թողարկվել է Մեծ Բրիտանիայում 2018 թվականի հունվարի 26-ին, ԱՄՆ-ում՝ փետրվարի 16-ին և արժանացել հիմնականում դրական արձագանքների քննադատների կողմից։

Սյուժե 
Նախապատմական ժամանակներում, երբ Երկրի վրա դեռ շրջում էին մամոնտները, Դագ անունով քարանձավային մարդն իր ընկերոջ՝ Հոգնոբ անունով վայրի վարազի հետ պետք է փրկեն իրենց տունն ու Դագի ցեղը Բրոնզե դարի քաղաքի տիրակալ ամենակարող լորդ Գնուսից։

Դերերը հնչյունավորել են 
 Էդի Ռեդմեյն — Դագ, քարանձավային մարդ Քարե դարից
 Թոմ Հիդելսթոն — լորդ Գնուս, Բրոնզե դարի առաջնորդ
 Մեյսի Ուիլյամս — Գունա, ֆուտբոլի երկրպագու Բրոնզե դարից և Դագի ընկերուհին
 Թիմոթի Սփոլ — Բոբնար, Դագի ցեղի առաջնորդը
 Ռիչարդ Այոադի — Տրիբոր, Դագի ցեղակիցը
 Սելենա Գրիֆիտս — Մագմա, Դագի ցեղակից
 Ջոն Բեգաս — Ասբո, Դագի ցեղակից
 Մարկ ՈՒիլյամս — Բարրի, Դագի ցեղակից, որն ունի Միստր Ռոք անունով ընկեր
 Ջինա Յաշիր — Գրավել, Դագի սևամորթ ցեղակից
 Սայմոն Գրինել — Իմակ և Տոնգո, Դագի ցեղակիցներ
 Նիք Փարկ — Հոգնոբ, վայրի վարազ, Դագի ընտանի կենդանին

Ստեղծում 
2007 թվականի հունիսի 18-ին Aardman Animations ստուդիան հայտարարել է, որ Նիք Փարկն սկսել է աշխատել նոր նախագծի վրա, որը Ուոլեսի ու Գրոմիտի մասին ֆրանշիզի մաս չէ։ 2015 թվականի մայիսի 6-ին հայտնի է դարձել, որ StudioCanal-ը հատկացրել է 50 մլն դոլար պլաստիլինային նոր մուլտֆիլմի ստեղծման համար, որն ստացել է «Վայրի նախնիները» անվանումը, և պատրաստ է հանդես գալ որպես տարածող ընկերություն։ Նախագծին աջակցել է նաև Կինեմատոգրաֆիայի բրիտանական ինստիտուտը։ Ըստ մտահղացման՝ մուլտֆիլմը պետք է պատմեր այն մասին, թե ինչպես են քարանձավային մարդիկ մասնակցում մարդկության պատմության մեջ առաջին անգամ անցկացված ֆուտբոլի աշխարհի առաջնությանը։

2016 թվականի մայիսի 9-ին, երբ ֆիլմը պաշտոնապես գտնվել է արտադրության փուլում, հրատարակվել է հնչյունավորման համար ընտրված առաջին դերասանի լուսանկարը, որը եղել է Էդի Ռեդմեյնը։ 2016 թվականի հոկտեմբերի 19-ին գլխավոր չարագործի՝ լորդ Գնուսի դերն ստացել է Թոմ Հիդելսթոնը։

Մարքեթինգ 
2017 թվականի սեպտեմբերի 21-ին CBBC ալիքի Blue Peter հաղորդման ժամանակ հայտարարվել է մրցույթ, որի մասնակիցները պետք է հորինեին «Վայրի նախնիները» մուլտֆիլմի ոճով նախապատմական հերոսի կերպար։ Հաղթողն այցելել է Aardman ստուդիա, որտեղ նրա ստեղծած կերպարը կյանքի է կոչվել։

Թողարկում 
«Վայրի նախնիները» մուլտֆիլմի համաշխարհային պրեմիերան կայացել է 2018 թվականի հունվարի 28-ին։ Երրորդ շաբաթավերջի արդյունքներով ֆիլմն ընդգրկվել է ամենաշահութաբերների լավագույն տասնյակում Մեծ Բրիտանիայում։

«Վայրի նախնիները» մուլտֆիլմն զբաղեցնում է 14-րդ հորիզոնականը ամենաշահութաբեր տիկնիկային մուլտֆիլմերի ցանկում։

Քննադատություն 
Rotten Tomatoes կայքում ֆիլմի «թարմության» վարկանիշը կազմում է 82 % 152 արձագանքների հիման վրա, որոնց միջին գնահատականը  6,7/10 է։ Metacritic կայքում ֆիլմի միջին վարկանիշը կազմում է 100 հնարավորից 68 միավոր 39 մեկնաբանությունների հիման վրա, ինչը համապատասխանում է «հիմնականում դրական արձագանքներ» կարգավիճակին։

Ծանոթագրություններ

Արտաքին հղումներ 
 
 
 «Վայրի նախնիները» մուլտֆիլմը British Comedy Guide կայքում

Բրիտանական մուլտֆիլմեր
2018 մուլտֆիլմեր
2018 ֆիլմեր
Անգլերեն ֆիլմեր
Բրիտանական ֆիլմեր
Ֆիլմեր, որոնց գործողությունները տեղի են ունենում Անգլիայում
StudioCanal ֆիլմեր